रहीं थीं-देखा होगा कि घर में साठ बीघा की जोत है, विरासत में गाँव के डाकघर का काम हैं। हजारों में एक दिखे ऐसा लम्बा-लछारा लड़का हैं। सो राख भये ज्वाला की नीयत डोल गई और मेरे घर को बर्बाद कर डाला। नाश मिट जायेगा ठठरी बंधे का।
अम्माँ चुप हो गईं थीं।
गप्पो खवासन बड़ी सयानी औरत थी। अम्माँ ने चुपचाप उसे बुलवाया। घर की बात घर में रखने के लिये आस-औलाद की सौगंध देकर उसे बहू के पास भेजा। तीन चार दिन तक दुल्हन से बातें करती गप्पो उसकी मालिश करने के बहाने पूरे शरीर पर हाथ फेर आई थी। उसने अम्माँ को बताया कि बहू की देह में लुगाइयों जैसा कुछ नहीं है। उसकी तो सूखे मैदान-सी मर्दो जैसी छाती है। सख्त हाथ-पाँव में बड़े-बड़े रोम और कड़क-चामड़े की जांघ वाली ये दुल्हन आदमी-बइयर के आपसी सम्बंधो के बारे में कुछ भी नहीं जानती। गप्पो तो चली गई पर अम्माँ का जियरा सुलग उठा था।
उन्होने फिर भी हिम्मत नहीं हारी थी।
एक दिन पड़ौस में गारी के बुलौआ का बहाना कर वे मुन्नी और चँपा को साथ ले गई थी, ताकि घर पर अकेले बचे कालका और बहू की आपस में कोई बातचीत शुरु हो सके.
दस मिनिट बाद ही बाखर में से बहू के रोने चीखने की आवाजें आने लगी तो किसी ने जाकर अम्माँ को खबर की थी। अम्माँ मन ही मन अनुमान लगाती लौट आई थीं कि घर में क्या हुआ होगा।
घर आके बहू को पुचकार के चुप कराया और झेंपते खड़े कालका को बाहर जाने का इशारा किया था।
अम्माँ ने बहू को सुदमती करने के लिए गाँव भर के गौड़-घटोइया, देई-देवता मनाने शुरु कर दिये थे। एक सयाने को बुला के झाड़ा भी दिलाया था। पर सब बेकार रहाँ चँपा को याद है कि पहले की तरह भौजी बावरी-सी बनी सिर खोले, पल्लू लटकाये कभी भी अपने कमरे से बाहर चली आतीं। वे कभी आंगन की मोरी पर बिना लिहाज धोती उठाके पेशाब